Diari Oficial de la Generalitat Valenciana


Sumari del DOGV 7775, del 05-05-2016 (2016/2732)

RESOLUCIÓ de 9 de febrer de 2016, de la Direcció General d'Indústria i Energia, per la qual s'atorga a Gas Natural Cegas, SA, autorització administrativa prèvia per a la construcció d'una xarxa de distribució de gas natural al municipi de Bunyol, província de València, per a la seua gasificació, i s'aprova el seu projecte d'execució i l'addenda a aquest, d'agost de 2014. Expedient número CBREDE/2012/9/46.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7775

Data del DOGV
:   05-05-2016

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2016/2732


Data del document
:   09-02-2016

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball

RESOLUCIÓ de 9 de febrer de 2016, de la Direcció General d'Indústria i Energia, per la qual s'atorga a Gas Natural Cegas, SA, autorització administrativa prèvia per a la construcció d'una xarxa de distribució de gas natural al municipi de Bunyol, província de València, per a la seua gasificació, i s'aprova el seu projecte d'execució i l'addenda a aquest, d'agost de 2014. Expedient número CBREDE/2012/9/46. [2016/2732]  
Antecedents de fet  
Amb data 5 de juny de 2012, Gas Natural Cegas, SA, a través de representant degudament acreditat, va presentar davant el Servei Territorial d'Energia de València, escrit en el qual sol·licita:  
- Autorització administrativa per a la construcció d'una xarxa de distribució de gas natural al municipi de Bunyol, província de València, per a la seua gasificació, i  
- Aprovació del projecte tècnic d'execució d'aquesta.  
Junt amb l'escrit de presentació d'aquestes peticions s'acompanya la documentació següent:  
- Projecte tècnic, firmat per tècnic competent, acompanyat de declaració responsable d'aquest, subscrita el 29 de maig de 2012.  
- Separates tècniques per a l'obtenció del condicionat tècnic de:  
- l'Ajuntament de Bunyol.  
- Confederació Hidrogràfica del Xúquer.  
- Iberdrola Distribución Eléctrica, SA, Unipersonal.  
- Telefónica, SA.  
- Aigües de València, SA.  
Posteriorment, amb data 24 de juny de 2013, es va aportar separata tècnica per a l'obtenció del condicionat tècnic de Repsol Butà, SA.  
El procediment administratiu corresponent a aquesta sol·licitud ha sigut tramitat amb l'expedient de referència CBREDE/2012/9/46, incoat pel Servei Territorial d'Energia de València a l'efecte.  
Per la seua relació amb la instal·lació sol·licitada constitueixen antecedents a ressenyar els següents actes administratius:  
- Resolució de 22 d'octubre de 1996, de la Conselleria d'Indústria i Comerç sobre concessió administrativa a Repsol Butà, SA, per a la prestació del servei públic de subministrament i distribució per canalització de combustibles gasosos de la 2a i 3a família en les localitats d'Aiora, Bunyol, Énguera, Requena, Sueca, Tavernes de la Valldigna i Utiel (València), per a usos domèstics, comercials i petites indústries [96/X42141].  
- Resolució, de 7 de maig de 1998, de la Direcció Territorial de València, de la Conselleria d'Ocupació, Indústria i Comerç, per la qual s'autoritza a Repsol Butà, SA, l'execució de les instal·lacions d'emmagatzematge de GLP i xarxa bàsica per a la distribució de GLP al terme municipal de Bunyol.  
- Resolució de 2 de desembre de 2004, de la Direcció General d'Energia de la Conselleria d'Infraestructures i Transport de la Generalitat Valenciana per la qual s'atorga a Gas Natural SDG, SA, autorització administrativa per a la construcció de les instal·lacions corresponents al gasoducte denominat ramal Xiva-Utiel i les seues instal·lacions auxiliars, afectant els termes municipals de Xiva, Bunyol, Alboraig, Setaigües, Yátova, Requena i Utiel a la província de València, s'aprova el projecte d'execució i es declara en concret la seua utilitat pública. Expedient: 2541-b/2004. [2004/M12812]  
- Resolució de 5 de febrer de 2010, del Servei Territorial d'Energia de València, relativa a l'autorització administrativa de la memòria anual 2009 d'instal·lació de gasos liquats del petroli (ampliació de la xarxa de subministrament de gas canalitzat de GLP a la província de València, any 2009). Expedient número CBREDE 2009/11/46.  
  
La sol·licitud d'autorització administrativa de la instal·lació junt amb el projecte d'execució han sigut objecte d'informació pública durant el termini de 20 dies en:  
- el Diari Oficial de la Comunitat Valenciana del 12 de juliol de 2012, (DOCV 6817),  
- el Butlletí Oficial de la Província de València del 7 de juliol de 2012 (BOPV 161),  
- els diaris Levante-EMV i El Mundo, en la seua edició de la Comunitat Valenciana, del 2 de maig de 2013.   
D'acord amb la documentació que hi ha en l'expedient no han sigut presentades al·legacions.  
Conforme al procediment reglamentàriament establit, a fi que, en el termini de 20 dies presentaren la seua conformitat o oposició a l'autorització sol·licitada i emeteren, si pertocava, els oportuns condicionats tècnics al projecte tècnic de la instal·lació, amb data 21 de juny de 2012 se'n va remetre separata, referida a la corresponent part de la instal·lació, a les següents administracions, organismes i empreses de servei públic o d'interès general, els béns o drets de les quals a càrrec seu, puguen ser afectats per aquella. Posteriorment, amb data 26 de juny de 2013, es va remetre la separata esmentada a l'empresa Repsol Butà, SA. Els resultats d'aquests actes són els que, en síntesi, es detallen:  
  
- Ajuntament de Bunyol. Per mitjà d'un escrit d'Alcaldia remés el 12 de juliol de 2012, informa desfavorablement el projecte d'execució, en discórrer per l'àmbit del Nucli Històric Tradicional del Barri del Castell de Bunyol (declarat com a Bé de Rellevància Local) i les possibles afeccions al Castell de Bunyol.  
Per mitjà d'un escrit de data 8 d'octubre de 2013, l'empresa peticionària presenta addenda a la separata tècnica del projecte d'execució amb traçat alternatiu a la xarxa inicialment proposta, a fi d'adaptar-se a les al·legacions formulades per l'Ajuntament de Bunyol, sent informada novament desfavorablement per aquell.  
- Confederació Hidrogràfica del Xúquer. Mitjançant Resolució de data del 3 d'agost de 2012, manifesta l'autorització de l'organisme esmentat per a l'encreuament de llit públic (Riu Bunyol), per mitjà de conducció de gas natural amb embeguda en el tauler d'un pont existent amb condicionat particular i general, que és acceptat per l'empresa peticionària amb data del 2 d'octubre de 2012.  
- Iberdrola Distribución Eléctrica, SA, Unipersonal. Per mitjà d'un escrit de data 13 de juliol de 2012, presenta informe favorable condicionat, que és acceptat per l'empresa peticionària amb data del 2 d'octubre de 2012.  
- Telefónica, SA. Per mitjà d'un escrit de data 9 de juliol de 2012, presenta informe favorable condicionat, que és acceptat per l'empresa peticionària amb data del 2 d'octubre de 2012.  
- Aigües de València, SA. No havent rebut cap pronunciament, es reitera la sol·licitud en data 19 de setembre de 2012, no constant en l'expedient contestació de l'organisme esmentat.  
- Repsol Butà, SA. No havent rebut cap pronunciament, es reitera la sol·licitud en data 24 de juliol de 2013. Per mitjà d'un escrit del seu director territorial, amb registre d'entrada en el Servei Territorial d'Energia de València, de 31 de juliol de 2013, presenten al·legacions manifestant, en síntesi, que «?el servei públic de subministrament de gas combustible al terme de Bunyol ja va ser objecte d'una concessió administrativa de servei públic a Repsol Butà, SA, amb data 22 d'octubre de 1996». «?Per virtut del que estableix la disposició addicional sisena de la Llei 34/1998, de 7 d'octubre, del Sector d'Hidrocarburs, aquella concessió de servei públic es transforma ex lege en una autorització administrativa que facultava l'exercici de la referida activitat». «?L'Administració li va concedir, amb data 7 de maig de 1998, una autorització per a l'execució de les instal·lacions d'emmagatzematge de GLP i xarxa bàsica per a la seua distribució al terme municipal de Bunyol». «?Que s'ha executat i posat en funcionament les instal·lacions que li van ser autoritzades, i ha construït aproximadament 7.100 metres de canalització de gas a través de la qual es presta el servei de distribució i subministrament de combustible gasós des de gener de 2000». «?En conclusió, concedides pel Servei Territorial d'Energia de València a Repsol Butà, SA, les autoritzacions de què aquesta és titular en l'àmbit territorial del municipi de Bunyol, i prestant-se per aquesta el servei de distribució i subministrament de gas per a usos domèstics, comercials i de xicoteta indústria, no s'adverteix la necessitat de duplicar infraestructures i xarxes de canalització de gas en aqueix terme municipal». Estableix a més una sèrie de condicionants tècnics i de seguretat.  
Per part del Servei Territorial d'Energia de València es dóna trasllat de les al·legacions esmentades al sol·licitant, per mitjà d'un escrit de data 3 de setembre de 2013.  
Per mitjà d'un escrit de data 24 de setembre de 2013, el sol·licitant hi presenta al·legacions, tot manifestant que:  
- La regulació vigent (Llei 34/1998, de 7 d'octubre, del sector d'hidrocarburs, concretament els seus articles 55, 73 i 74), permet la coexistència en una mateixa zona de xarxes de distribució del gas natural i dels GLP. Fonamenta aquesta al·legació en l'informe, de 28 de febrer de 2008, intitulat «Consulta una comunitat autònoma sobre compatibilitat de xarxes de distribució», de la Comissió Nacional d'Energia, accessible en el lloc web http://energia.cnmc.es/cne/doc/publicaciones/cne57\_08.pdf, al contingut i conclusions del qual cal reenviar per a evitar reproduccions.  
- El projecte presentat per Gas Natural, té un àmbit de cobertura superior al desenvolupat per Repsol.  
Per tot això, Gas Natural Cegas, SA, sol·licita es continue la tramitació de la seua sol·licitud i es desestimen les al·legacions presentades per Repsol Butà, SA.  
Com a conseqüència de l'informe desfavorable de l'Ajuntament de Bunyol, en data 5 de setembre de 2014, Gas Natural Cegas, SA, presenta addenda al projecte tècnic, amb declaració responsable de data 1 d'agost de 2014. Aquesta és acompanyada per noves separates tècniques per a l'obtenció del condicionat tècnic de:  
- Conselleria d'Infraestructures, Territori i Medi Ambient.  
- Ajuntament de Bunyol.  
- Confederació Hidrogràfica del Xúquer.  
- Administrador d'Infraestructures Ferroviàries (ADIF)  
- Iberdrola Distribución Eléctrica, SA, Unipersonal.  
- Telefónica, SA.  
- Aigües de València, SA.  
- Repsol Butà, SA.  
Conforme al procediment reglamentàriament establit, a fi que, en el termini de 20 dies presentaren la seua conformitat o oposició a l'autorització sol·licitada i emeteren, si pertocava, els oportuns condicionats tècnics a l'addenda al projecte tècnic de la instal·lació, amb data 17 de novembre de 2014, se'n va remetre separata, referida a la corresponent part de la instal·lació, a les següents administracions, organismes i empreses de servei públic o d'interès general, els béns o drets de les quals a càrrec seu, puguen ser afectats per aquesta amb els resultats que, en síntesi, es detallen:  
- Conselleria d'Infraestructures, Territori i Medi Ambient. No havent rebut cap pronunciament, es reitera la sol·licitud en data 9 de febrer de 2015, no constant en l'expedient contestació de l'organisme esmentat.  
- Ajuntament de Bunyol. Per mitjà d'un escrit d'Alcaldia de data 9 de gener de 2015, manifesta la incidència negativa que té que es mantinga el traçat de la xarxa en els carrers acabades d'urbanitzar, indicant condicionat que hauran de ser tingut en compte i que és acceptat per l'empresa peticionària, per mitjà d'un escrit de data 11 de febrer de 2015.  
Amb data registre d'entrada de 23 de març de 2015, l'Ajuntament de Bunyol presenta escrit indicant que no hi ha objeccions tècniques a l'execució del projecte, detallant condicionat tècnic que és acceptat per l'empresa peticionària, amb data del 7 d'abril de 2015.  
  
- Confederació Hidrogràfica del Xúquer. Per mitjà d'un escrit de data 13 de gener de 2015, presenta informe favorable condicionat que és acceptat per l'empresa peticionària, amb data del 6 de març de 2015.  
- Administrador d'Infraestructures Ferroviàries (ADIF). Per mitjà d'un escrit de data 3 de desembre de 2014, presenta informe favorable condicionat que és acceptat per l'empresa peticionària amb data del 6 de març de 2015.  
- Iberdrola Distribución Eléctrica, SA, Unipersonal. Per mitjà d'un escrit de data 9 de desembre de 2014 presenta informe favorable condicionat que és acceptat per l'empresa peticionària amb data del 10 de febrer de 2015.  
- Telefónica, SA. Per mitjà d'un escrit de data 1 de desembre de 2014 presenta informe favorable condicionat que és acceptat per l'empresa peticionària amb data del 6 de març de 2015.  
- Aigües de València, SA. No havent rebut cap pronunciament, es reitera la sol·licitud en data 9 de febrer de 2015 no constant en l'expedient contestació de l'organisme esmentat.  
- Repsol Butà, SA. Remet escrit en data 17 de desembre de 2014, en el qual presenta al·legacions desfavorables al projecte d'execució reiterant, en essència, el seu escrit de 19 de juliol de 2013, indicant que si s'autoritzara el projecte de distribució de gas natural, es complisquen les condicions tècniques i de seguretat que s'arrepleguen en les seues al·legacions. Per part del Servei Territorial d'Energia de València es dóna trasllat de les al·legacions esmentades a Gas Natural Cegas, SA, per mitjà d'un escrit de data 4 de febrer de 2015.  
Amb data registre d'entrada 13 de febrer de 2015, Gas Natural Cegas, SA, presenta escrit d'al·legacions en el Servei Territorial d'Energia de València en el que, en síntesi, sol·liciten que es desestimen les al·legacions presentades per Repsol Butà, SA, i s'atorgue a Gas Natural Cegas, SA, autorització administrativa i aprovació del projecte sol·licitat.  
Respecte a les al·legacions presentades per Repsol Butà, SA, no consta que aquesta presentara amb anterioritat a la petició de Gas Natural Cegas, SA, autorització de modificació de les Instal·lacions de distribució de GLP a granel de què és titular a Bunyol a fi de distribuir gas natural en aquest àmbit geogràfic, tal com es va arreplegar en l'esmentada Resolució de concessió de 22 d'octubre de 1996, i disposa el vigent punt 8 de l'article 46bis de la Llei del Sector d'Hidrocarburs.  
La disposició addicional vint-i-tres de la Llei del Sector d'Hidrocarburs, introduïda pel Reial Decret Llei 5/2005, d'11 de març, per la qual s'impedeix atorgar noves autoritzacions de construcció de Instal·lacions de distribució de gas natural en zones ja compreses per autoritzacions vigents, no concerneix el present procediment, perquè aquest precepte no inclou a les Instal·lacions de distribució dels gasos liquats del petroli, afectant en exclusiva al gas natural quan hi ha una xarxa d'aquest combustible en la zona que es presenta una nova sol·licitud, la qual cosa no ocorre en el present procediment. És més, el Reial Decret Llei 13/2012, de 30 de març, va reformar l'article 54 de la vigent Llei del Sector d'Hidrocarburs, a fi d'aclarir que títol IV sobre «Ordenació del subministrament de gasos combustibles per canalització» no és aplicació als gasos liquats del petroli, que es regeixen pel que disposa el títol III de la norma legal esmentada, reforçant així la separació jurídica i conceptual de les activitats de distribució de gas natural per canalització i d'emmagatzematge i distribució (també per canalització) de GLP a granel que va introduir la Llei 12/2007, de 2 de juliol, en passar aquests últims del títol IV al títol III (per mitjà de l'addició de l'article 46 bis) de la Llei del Sector d'Hidrocarburs, establint-se així un marc normatiu propi i diferenciat per a cada una d'aquestes activitats en títols independents de la llei.  
Les ineficiències que va arreplegar el Reial Decret Llei 5/2005 en el seu preàmbul com a justificació de l'esmentada reforma legal, i que addueix Repsol Butà, SA, en les seues al·legacions (més com una raó d'oportunitat o conveniència que no de dret, tot això segons el propi tenor d'aquelles, com ha quedat reproduït ut supra), a fi que es denegue l'autorització sol·licitada per Gas Natural Cegas, SA, de duplicitat de xarxes de distribució de combustibles gasosos en una mateixa zona, no pot ser acceptada perquè la distribució de GLP a granel no té reconegudes les qualitats de monopoli natural, xarxa única i activitat regulada en el sentit de la Llei 34/1998, com sí que les ostenta la distribució de gas natural. Hem de recordar que els titulars de xarxes de GLP no tenen imposada ex lege l'obligació de permetre l'accés a les seues xarxes a tercers que ho sol·liciten (com en canvi sí la tenen els distribuïdors de gas natural com a element compensatori del monopoli legal que tenen reconegut, als efectes de fer possible l'entrada d'altres operadors en la zona on estan establits, permetent així la lliure competència d'aquests).  
  
En definitiva, reconèixer, com invoca Repsol Butà, SA, en les seues al·legacions, l'existència de duplicitat de xarxes per a denegar l'autorització sol·licitada per Gas Natural Cegas, SA, en primer terme, no s'inferix del marc legal vigent com s'ha argumentat, però a més, fer-ho suposaria que la primera gaudira d'una posició privilegiada (monopolista), per a distribuir i subministrar (en no poder accedir tercers a les seues xarxes, impedint l'existència de comercialitzadors o d'altres subjectes qualificats; el capítol III del títol III de la Llei del Sector d'Hidrocarburs no conté un article correlatiu al 76 del capítol V del títol IV, d'accés a les xarxes de distribució de gas natural) gasos combustibles canalitzats a Bunyol, amb perjuí dels consumidors de la zona que veurien limitada injustificadament la llibertat d'elecció.  
La disponibilitat en un mateix àmbit geogràfic de distints productes energètics (electricitat, gas natural canalitzat, distribució canalitzada de GLP a granel, GLP envasat, termosolar, biomassa, etc.) per a satisfer uns mateixos usos finals (cocció, calefacció, realitzar qualsevol altre procés productiu, etc.), permet millorar la llibertat d'elecció, l'elegibilitat dels consumidors en funció de les seues preferències, fomentant la competència perseguida per la regulació energètica i la política econòmica en benefici del Mercat. Mercat.  
Finalment, inclús des d'una perspectiva formal, literal, duplicar és repetir, sent incongruent adjectivar aquestes xarxes de «duplicades», no sols perquè el seu traçat no és coincident plenament, sinó perquè cada una distribuïx un producte energètic distint (una gas natural i l'altra propà), encara que les seues aplicacions finals puguen ser molt semblants i siguen energies substitutiva l'una de l'altra (com també ho pot ser l'electricitat per a certs usos finals).  
Quant a la raons de seguretat que al·lega Repsol Butà, SA, de forma genèrica per a oposar-se a l'autorització sol·licitada, no poden tampoc ser tingudes en compte com a fonament per a denegar-la, atès que conforme a l'article 9 del Reial Decret 919/2006, de 28 de juliol, pel qual s'aprova el Reglament tècnic de distribució i utilització de combustibles gasosos i les seues instruccions tècniques complementàries ICG 01 a 11, es considera que l'aplicació directa de les prescripcions d'aquest reglament proporcionen les condicions mínimes de seguretat que, d'acord amb l'estat de la tècnica, són exigibles, a fi de preservar les persones i els béns, quan s'utilitzen d'acord amb el seu destinació.  
  
Atès que el projecte presentat ha sigut redactat respectant la regulació esmentada, conforme la declaració responsable del projectista, sense que en aquest sentit Repsol Butà, SA, haja posat de manifest cap incompliment concret respecte d'això, no és procedent atendre l'esmentada al·legació. En aquest sentit el fet que existisquen en una mateixa zona xarxes de GLP i de gas natural suposa, principalment, que hagen de tindre's en compte les disposicions tècniques i de seguretat, tant constructives com d'operació i manteniment, que fan referència a l'adequada separació i identificació d'ambdós xarxes (distàncies de seguretat, compartimentació, senyalització, etc.), normes que de fet estan previstes en la reglamentació de Seguretat Industrial, sense que existisca cap argument legal des de la perspectiva de la seguretat que impedisca la concurrència d'ambdós xarxes en una mateixa zona geogràfica.  
Les instal·lacions l'autorització de les quals se sol·licita, constitueixen Instal·lacions de distribució de gas natural.  
El sol·licitant, Gas Natural Cegas, SA, està inscrit amb el número 7 en el Registre administratiu de distribuïdors de combustibles gasosos per canalització del Ministeri d'Indústria, Energia i Turisme.  
La finalitat que es persegueix amb la construcció de les instal·lacions és dotar d'infraestructura gasista el municipi de Bunyol, per a cobrir la potencial demanda de gas actual i la que puga existir en un futur, segons la sol·licitud i documentació presentades.  
El punt de connexió de les instal·lacions sol·licitades per l'empresa peticionària es troba en el gasoducte amb MOP 16 bar propietat de Gas Natural Cegas, SA, existent al nord del municipi de Bunyol.  
En l'addenda al projecte consta delimitada la zona geogràfica per a la qual se sol·licita autorització administrativa (pla P-PAA 01 Rev.0, annex a aquesta resolució).  
Consta en l'expedient proposta favorable del Servei Territorial d'Energia de València, òrgan encarregat de la instrucció de l'expedient i proposta de resolució del Servei d'Energia i de la Subdirecció General d'Energia i Mines adscrites a aquest centre directiu.  
  
Fonaments de dret  
La instrucció i resolució del present procediment administratiu correspon a la Generalitat, en estar-ne la instal·lació objecte radicada íntegrament en territori de la Comunitat Valenciana, i no estar enquadrada en les contemplades que són competència de l'Administració General de l'Estat d'acord amb l'article 3.2.c de la Llei 34/1998, de 7 d'octubre, del sector d'hidrocarburs.  
D'acord amb el que disposa l'article 14 del Decret 157/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, correspon a la Direcció General d'Indústria i Energia d'aquest Departament la resolució del present procediment.  
  
D'acord amb el que disposa l'article 55.1.b de la Llei 34/1998, de 7 d'octubre, del Sector d'Hidrocarburs, les Instal·lacions de distribució de gas natural requereixen autorització administrativa prèvia.   
D'acord amb l'article 70.1.b del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització de gas natural les Instal·lacions de distribució de gas natural, la construcció o establiment d'aquestes, en requereix aprovació del projecte d'execució o detall.  
Els sol·licitants d'autoritzacions de instal·lacions de distribució de gas natural han de reunir els requisits establits per a l'exercici de l'activitat de distribució en el capítol II del títol II del Reial Decret 1434/2002, de 27 de desembre.  
Els sol·licitants d'autoritzacions per a instal·lacions de gas hauran d'acreditar prou el compliment dels requisits establits en l'article 73.3 de la Llei 34/1998, de 7 d'octubre, del Sector d'Hidrocarburs.   
  
D'acord amb l'article 73.5 de la Llei 34/1998, i l'article 81.7 del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització de gas natural, les autoritzacions de Instal·lacions de distribució han de contindre tots els requisits que hagen de ser observats en la seua construcció i explotació, la delimitació de la zona en què s'ha de prestar el subministrament, els compromisos d'expansió de la xarxa en la dita zona que ha d'assumir l'empresa sol·licitant i el termini per a l'execució de les instal·lacions esmentades i la seua caracterització.  
Atès el que disposa el capítol V, «Distribució de combustibles gasosos per canalització», del títol IV, «Ordenació del subministrament de gasos combustibles per canalització», de la Llei 34/1998, de 7 d'octubre, del Sector d'Hidrocarburs, i el capítol II, «Autoritzacions per a la construcció, ampliació, modificació i explotació d'instal·lacions», del títol IV, «Procediments d'autorització de les instal·lacions d'emmagatzematge, regasificació, transport i distribució», del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització de gas natural, aquest últim per ser dret supletori a la Comunitat Valenciana, en no tindre regulació autonòmica en matèria de procediment d'autorització de Instal·lacions de distribució de gas natural canalitzat.  
En consideració de l'anterior, complits els requisits i els procediments legals i reglamentaris establits en la legislació vigent aplicables, resolc:  
  
Primer  
Atorgar a Gas Natural Cegas, SA, autorització administrativa prèvia per a la construcció d'una xarxa de distribució de gas natural canalitzat al municipi de Bunyol, província de València, per a la seua gasificació, les característiques principals de la qual són:  
  
CARACTERÍSTIQUES GENERALS  
Tipus de gas Gas natural (segona família), amb els requisits mínims de qualitat vigents en cada moment  
Municipis afectats Bunyol  
1. ESTACIÓ DE REGULACIÓ I MESURA (ERM)  
Identificació de l'ERM Mòdul soterrat (MOP 16/MOP 0,4) model Q 2500-E  
Ubicació Entrada nord del nucli urbà de Bunyol segons pla P-PT 01, «Addenda al Projecte d'autorització administrativa i execució d'instal·lacions per al subministrament de gas natural al terme municipal de Bunyol. Pla de traçat», annex a aquesta resolució.  
Punt de connexió Xarxa MOP 16 bar en el gasoducte existent al nord del municipi de Bunyol  
Tipus d'instal·lació ERM MOP 16/MOP 0,6 A9305-X  
Q nominal m³(n)/h 2.500  
Q màxim m³(n)/h 3.500  
Pressió d'entrada màx./mín.(bar) 16/5  
Pressió d'eixida màx./mín.(bar) 0,4/0,05  
Diàmetre línies entrada/eixida (") 3/8  
Equipament telemàtic Si  
Nombre de línies 2  
Tipologia i dimensions Estació de regulació i mesura MOP 16/MOP 0,4 soterrada en recinte de formigó armat de 3.200x1.740x1.650 mm.  
2. XARXA de DISTRIBUCIÓ  
Punts de connexió inicial i final Xarxa MOP 16 bar:  
- Punt inicial: Xarxa existent MOP 16 bar al nord de la població, en la carretera de Godelleta, segons pla P-PT 01 Rev. 0, annex a aquesta resolució.  
- Punt final: ERM.  
  
Xarxa MOP 0,4 bar  
- Punt inicial: ERM.  
- Punt final: punts de subministrament.  
Longitud i diàmetre nominal La xarxa autoritzada tindrà una longitud total de 10.321 metres, segons el detall següent:  
  
Xarxa MOP 16 bar:  
- 40 metres de xarxa de 4» de diàmetre.  
  
Xarxa MOP 0,4 bar:  
- 563 metres de xarxa de diàmetre 200 mm.  
- 1.808 metres de xarxa de diàmetre 160 mm.  
- 848 metres de xarxa de diàmetre 110 mm.  
- 1.514 metres de xarxa de diàmetre 90 mm.  
- 5.494 metres de xarxa de diàmetre 63 mm.  
Zona geogràfica autoritzada Segons pla P-PAA 01 Rev. 0, «Addenda al projecte d'autorització administrativa i execució d'instal·lacions per al subministrament de gas natural al terme municipal de Bunyol. Pla d'àrea d'autorització», annex a aquesta resolució.  
  
En l'àrea geogràfica autoritzada l'empresa peticionària vindrà obligada a realitzar en els terminis i condicions establits normativament les connexions i la connexió de nous consumidors o ampliació dels existents que se'ls plantegen, sense perjuí dels règims d'autorització i econòmics que siguen d'aplicació a les connexions esmentades.  
  
Compromisos d'expansió de la xarxa autoritzada La gasificació de la població es realitzarà en tres fases a desenrotllar en 12 mesos segons pla P-PF 01 Rev. 0, «Addenda al Projecte d'autorització administrativa i execució d'instal·lacions per al subministrament de gas natural al terme municipal de Bunyol. Pla de fases» i detall següent:  
- Fase 1a. Estació de Regulació i Mesura, i les xarxes MOP 0,4 de la zona nord-oest de la població.  
- Fase 2a. Zona a l'oest de Bunyol, una vegada creuat el riu.  
- Fase 3a. Zona sud de la població.  
Traçat Canalització de gas natural des del gasoducte existent al nord de la població amb MOP 16 bar, per mitjà de 40 m de canonada d'acer de 4» de diàmetre fins a la nova estació de regulació ERM MOP 16 bar/MOP 0,4 bar de què parteix la xarxa en MOP 0,4 bar.  
  
Partint d'aquesta ERM, es canalitzarà un eix principal en PEØ200 que discorrerà per la carretera de Godelleta i Av. Blasco Ibáñez, continuant en PEØ160 per l'Av. Blasco Ibáñez, carrer Balmes i carrer Ernesto Jiménez. Aquesta xarxa continuarà en PEØ100 pel carrer Buenos Aires, carrer Che Guevara, carrer Ruiz Pons i carrer País Valencià. D'aquest eix principal partiran diferents ramals de menor diàmetre PEØ90 i PEØ63 dels quals partiran les connexions; tot això segons pla P-PT 01, «Addenda al Projecte d'autorització administrativa i execució d'instal·lacions per al subministrament de gas natural al terme municipal de Bunyol. Pla de traçat», annex a aquesta resolució.  
Tipus constructiu Canalització soterrada en rasa. Grapat al pont en l'encreuament del barranc de la Venda  
Pressió màx. operació MOP (bar) MOP 16 bar i MOP 0,4 bar, segons tipus de xarxa.  
Pressió de garantia (bar) La pressió mínima a garantir en els diferents punts de la xarxa és de 0,05 bar en els trams amb MOP 0,4 bar i de 3 bar en els trams amb MOP 16 bar (segons article 65.2 del Reial Decret 1434/2002)  
Material Xarxa MOP 16 bar: Acer al carboni qualitat Gr. L245 segons UNIX EN 10766-2  
Xarxa MOP 0,4 bar: Polietilè PE100 segons UNIX EN 1555-1  
Grossària Xarxa MOP 16 bar: 3,6 mm.  
Xarxa MOP 0,4 bar: SDR (diàmetre/grossària): 17,6  
Accessoris i elements auxiliars Presa en càrrega en la connexió amb la xarxa existent; colzes, tes, taps, etc. per a la correcta funcionalitat de la xarxa.  
Vàlvules de sectorització, limitadors de cabal i connexions necessàries per a donar Servei als clients.  
  
  
  
El pressupost final ascendeix a cinc-cents vint-i-vuit mil cent dèsset euros amb vuitanta-nou cèntims d'euro (528.117,89 ?).  
La present autorització administrativa s'atorga a l'empara del que disposa la Llei 34/1998, de 7 d'octubre, del Sector d'Hidrocarburs, i quedarà sotmesa a les condicions que figuren a continuació:  
1. El titular de la instal·lació constituirà en el termini d'un mes una garantia per valor de deu mil cinc-cents seixanta-dos euros amb trenta-sis cèntims d'euro (10.562,36 ?), import del dos per cent (2 %) del pressupost total de les instal·lacions afectades que figuren en la present resolució, per a garantir el compliment de les seues obligacions, conforme assenyala l'article 82 del Reial Decret 1434/2002, de 27 de desembre.  
La fiança esmentada es constituirà a favor d'aquesta Direcció General d'Indústria i Energia en la Tresoreria del Servei Territorial de València de la Conselleria d'Hisenda i Model Econòmic, de conformitat amb l'Ordre de 14 de febrer de 1986 i l'Ordre de 16 de desembre de 1996, de la Conselleria d'Economia i Hisenda, per la qual es regula el procediment de constitució i devolució de fiances.  
Una vegada constituïda la fiança, abans del termini d'un mes des de la notificació de la present resolució, el titular haurà de presentar en el Servei Territorial d'Indústria i Energia de València la carta de pagament-resguard emesa per l'esmentada Tresoreria, com a acreditació del compliment de l'esmentada obligació.  
La fiança serà tornada al titular de la present autorització, prèvia la seua sol·licitud, una vegada que davant el Servei Territorial d'Indústria i Energia de València l'interessat justifique el compliment de les obligacions derivades de la present autorització i el Servei Territorial esmentat formalitze l'acta de posada en servei de les instal·lacions a què es refereix la present resolució.  
2. El titular de la present autorització complirà amb les obligacions que s'assenyalen en l'article 74 de la Llei 34/1998, de 7 d'octubre, del Sector d'Hidrocarburs, així com en punt 3 de l'article 10 del Reial Decret 1434/2002, de 27 de desembre, i la resta de l'ordenament jurídic aplicable a l'exercici d'aquesta activitat vigent en cada moment. En especial, vindrà obligada a l'ampliació de les instal·lacions de distribució i facilitar les connexions en l'àmbit geogràfic de la seua autorització, en condicions d'igualtat quan així siga necessari per a atendre noves demandes de subministrament de gas, així com d'acord amb les previsions incloses en els plans anuals d'ampliació de les xarxes de distribució que li siguen autoritzats, sense perjuí del que resulte de l'aplicació del règim reglamentàriament establit per a les connexions.  
  
3. El titular de la present autorització gaudirà, com a distribuïdor, dels drets que assenyala l'article 75 de la Llei 34/1998, de 7 d'octubre, del Sector d'Hidrocarburs, i l'article 10 del Reial Decret 1434/2002, de 27 de desembre.  
4. La present autorització en cap cas concedirà al seu titular drets exclusius d'ús, i s'atorga sense perjuí de tercers, deixant a part els drets particulars, i sense perjuí, i independentment, de les concessions, llicències, permisos o autoritzacions de competència municipal, provincial, autonòmica, estatal o d'aquest o altres organismes i entitats que siguen necessàries per a la realització de les instal·lacions, d'acord amb la corresponent legislació sectorial o amb altres disposicions que resulten aplicables i, en especial, les relatives a l'ordenació del territori i del medi ambient, tot això segons el que disposa l'article 73.4 de la Llei 34/1998, de 7 d'octubre.  
5. Serà causa de revocació de la present autorització l'incompliment de les condicions expressades en ella, la variació substancial de les característiques descrites en la documentació presentada i que ha determinat el seu atorgament o altres causes previstes en l'ordenament jurídic.  
6. El titular de la present autorització comunicarà anualment, a la Direcció General d'Indústria i Energia, un resum de la base de dades dels consumidors connectats a les instal·lacions autoritzades en la present resolució, segons el que disposa l'incís l de l'apartat 3 de l'article 10 del Reial Decret 1434/2002, de 27 de desembre, en la qual vindrà especificat el nombre d'altes i baixes, si és el cas, realitzades en l'últim any.  
  
Segon  
Aprovar el projecte tècnic d'execució redactat per tècnic titulat competent, segons la seua declaració responsable de 18 de juny de 2012, i la seua addenda amb declaració responsable de data 1 d'agost de 2014, per a la construcció de les instal·lacions corresponents a la xarxa de distribució de gas natural canalitzat descrites en el punt primer d'aquesta resolució, tot habilitant el titular de la present resolució a la construcció de la instal·lació interessada, d'acord amb les condicions que a continuació es relacionen:  
1. La instal·lació de gas natural haurà d'executar-se segons el projecte presentat i amb els condicionats tècnics establits per les administracions, organismes i empreses de servei públic o d'interès general afectats per la present instal·lació i que han sigut acceptats pel seu titular. En cas de que siga necessari introduir modificacions respecte de la documentació presentada i aprovada, el titular de la present resolució haurà de sol·licitar prèviament a aquesta direcció general la corresponent aprovació.  
2. La instal·lació a executar complirà, en tot cas, el que estableix el Reial Decret 919/2006, de 28 de juliol, pel qual s'aprova el Reglament tècnic de distribució i utilització de combustibles gasosos i les seues instruccions tècniques complementàries ICG 01 a 11, i en especial, la seua Instrucció Tècnica Complementària ITC-ICG 01 «Instal·lacions de distribució de combustibles gasosos per canalització», així com les disposicions i normes tècniques que li siguen d'aplicació. Així mateix la construcció de les instal·lacions aprovades pel present acte administratiu hauran d'ajustar-se a la resta de normatives tècniques de qualitat i seguretat industrials derivades de la Llei 21/1992, de 16 de juliol, d'Indústria i el seu desplegament reglamentari. Aquestes instal·lacions estaran previstes per a respondre als avanços tecnològics en el camp del gas i aconseguir abastiments flexibles i segurs.  
3. El termini d'execució de les obres serà de 12 mesos a comptar a partir de la data en què es notifique aquesta resolució. No obstant això, amb anterioritat a la finalització del termini de cada una de les fases incloses en l'autorització administrativa, Gas Natural Cegas, SA, podrà sol·licitar-ne una ampliació concreta per mitjà de sol·licitud motivada davant aquesta Direcció General d'Indústria i Energia, acompanyant a l'efecte la documentació justificativa de la demora i del cronograma de treballs previstos per al nou termini sol·licitat de la fase corresponent.  
  
4. El titular de la present resolució vindrà obligat a complir els deures i obligacions derivats de la legislació de prevenció de riscos laborals vigent durant la construcció.  
5. Personal tècnic en la matèria adscrit a aquesta direcció general o al Servei Territorial d'Indústria i Energia corresponent podran realitzar les comprovacions i les proves que consideren necessàries durant les obres i quan finalitzen aquestes, en relació amb l'adequació d'aquesta a la documentació tècnica presentada i al compliment de la legislació vigent i de les condicions d'aquesta resolució. A l'efecte, el titular de la present resolució haurà de comunicar amb l'adequada antelació al Servei Territorial d'Indústria i Energia corresponent l'inici de les obres.  
  
Així mateix, el titular de la present resolució vindrà obligat a comunicar per escrit amb l'adequada diligència les incidències dignes de menció que es produïsquen durant l'execució, tant a aquesta direcció general com al Servei Territorial d'Indústria i Energia corresponent.  
  
6. Finalitzades les obres de construcció i realitzades les proves corresponents, el titular de la present resolució sol·licitarà l'autorització d'explotació (o acta de posada en servei) de la fase corresponent, prevista en l'article 85 del Reial Decret 1434/2002, de 27 de desembre. Amb la dita comunicació s'acompanyarà un certificat de direcció i final d'obra, subscrit per persona facultativa competent, en el qual conste que la instal·lació s'ha realitzat d'acord amb la normativa i especificacions previstes en el projecte d'execució aprovat, així com amb les prescripcions de la reglamentació tècnica i de seguretat aplicable a les instal·lacions objecte del projecte. Quan el mencionat certificat de direcció i final d'obra no vinga visat pel corresponent col·legi professional, s'acompanyarà de l'oportuna declaració responsable conforme allò que s'ha indicat en la Resolució de 22 d'octubre de 2010, de la Direcció General d'Energia, publicada en el DOCV número 6389, del 3 de novembre de 2010.  
7. Una vegada atorgada l'autorització d'explotació (o acta de posada en servei) de cada fase, incloses les possibles autoritzacions parcials, de la instal·lació interessada en el present procediment, en el termini màxim de 10 dies, el Servei Territorial d'Indústria i Energia corresponent ho comunicarà a aquesta direcció general.  
8. Aquesta direcció general, previ tràmit de l'oportú procediment, deixarà sense efecte la present aprovació en qualsevol moment en què observe l'incompliment o inobservança de les condicions imposades en aquella.  
  
Tercer  
Ordenar:  
- La publicació de la present resolució en el Diari Oficial de la Comunitat Valenciana i en el Butlletí Oficial de la Província de València.  
- La notificació de la present resolució a Gas Natural Cegas, SA, a totes les administracions o organismes públics i empreses de serveis públics o serveis d'interès general que han intervingut, o pogut intervindre, en el procediment d'autorització, les quals han emès, o van haver d'emetre, condicionat tècnic al projecte d'execució.  
Tot això de conformitat amb el que disposa l'article 81.5 del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural.  
Se significa que la mencionada publicació es realitzarà, a més, als efectes de notificació de la present resolució als interessats en aquesta que siguen desconeguts, s'ignore el lloc o domicili de la notificació d'aquests o el mitjà que permeta tindre'n constància de la recepció per aquells o els seus representants, tot això d'acord amb el que determina l'apartat 5 de l'article 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Contra aquesta resolució, que no posa fi a la via administrativa, pot interposar-se recurs d'alçada davant la Secretaria Autonòmica d'Economia Sostenible, Sectors Productius, Comerç i Treball, en el termini d'un mes, comptat a partir de l'endemà de la notificació, de conformitat amb el que disposen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
València, 9 de febrer de 2016.- La directora general d'Indústria i Energia: Júlia Company Sanús.  
  
  
ANNEX I  
  
- P-PAA 01 Rev. 0, «Addenda al projecte d'autorització administrativa i execució d'instal·lacions per al subministrament de gas natural al terme municipal de Bunyol. Pla d'àrea d'autorització».  
- P-PT 01 Rev. 0, «Addenda al projecte d'autorització administrativa i execució d'instal·lacions per al subministrament de gas natural al terme municipal de Bunyol. Pla de traçat».  
  
Accessibles en el lloc d'internet   
http://www.indi.gva.es/web/energia/provincia-de-valencia